Jono Lasickio žemaičių dievai
Žemiau pateikiamas XVI a. lenkų bajoro, reformacijos skleidėjo Jono Lasickio sudarytas žemaičių dievų sąrašas. Jis pateiktas veikale „Apie žemaičių, kitų sarmatų bei netikrų krikščionių dievus“ (De diis samagitarum caeterorumque sarmatarum et falsorum christianorum) ir yra vienas iš įdomiausių bei reikšmingiausių lietuvių religijos ir mitologijos šaltinių. Tačiau Lasickis medžiagą rinko per tarpininkus (pagrindinis pateikėjas – Žemaitijos karališkasis revizorius Jokūbas Laskauskas (Jakub Laskowski)), lietuvių kalbos nemokėjo (galimai – jo pateikėjas taip pat), o patį sąrašą rengė apologetiniais tikslais (norėdamas sugretinti katalikybę ir stačiatikybę su pagonių daugiadievyste). Dėl šių aplinkybių Lasickio dievų sąrašas yra sukėlęs nemažų abejonių – daugelio dievų vardai sunkiai atpažįstami, didelė jų dalis nepaliudyti kituose šaltiniuose, be to, gausu dievais vadinamų buitinių reikmenų arba „kalkių“ iš antikinės mitologijos. Jau XIX a. Lasickio dievų sąrašą kaip netikrą atmetė Simonas Stanevičius ir Mykolas Akelaitis, bet jį reabilitavo Teodoras Narbutas. 1868 m. veikalą išleido ir aprašė Vilhelmas Manhartas. Vėliau šis sąrašas aptartas daugelio lietuvių mitologijos tyrinėtojų.